দেশের বিভিন্ন স্থানে গত বুধ, বৃহস্পতি ও গতকাল শুক্রবার বিএনপি, যুবদল ও ছাত্রদলের নেতা-কর্মীদের ওপর আওয়ামী লীগ ও এর বিভিন্ন অঙ্গসংগঠনের কর্মী-সমর্থকেরা হামলা চালিয়েছে। কুমিল্লার সদর দক্ষিণ উপজেলায় হামলায় আহত বিএনপির নেতা এস এম শামসুল হক গতকাল শুক্রবার সকালে চিকিৎসাধীন অবস্থায় মারা গেছেন। বাগাতিপাড়ায় বিএনপির এক সমর্থকের পায়ের রগ কেটে দিয়েছে আওয়ামী লীগের কর্মীরা। গোমস্তাপুরে হামলায় ছাত্রদলের এক নেতার হাত ও পা ভেঙে গেছে। নরসিংদী ও চাটমোহরে বিএনপির সমর্থকদের বাড়িতে হামলা, ভাঙচুর ও লুটপাট হয়েছে।  কসবায় বিএনপির নেতা-কর্মীরা যুবলীগের এক নেতাকে কুপিয়ে আহত করেছে। বালাগঞ্জে আওয়ামী লীগ ও বিএনপির সমর্থকদের সংঘর্ষে উভয় পক্ষে ১০ জন আহত হয়েছে। এদিকে গতকাল আওয়ামী লীগের সভাপতিমণ্ডলীর সদস্য জিল্লুর রহমানের বাসায় গিয়েছিলেন দলের সাধারণ সম্পাদক আব্দুল জলিল। দেশের বিভিন্ন স্থানে বিএনপির সমর্থকদের ওপর আওয়ামী লীগের সমর্থকদের হামলার বিষয়ে জানতে চাইলে আব্দুল জলিল প্রথম আলোকে বলেন, কিছু স্থানে সহিংসতার ঘটনা ঘটলেও অনেক ক্ষেত্রে বানোয়াট অভিযোগ করা হচ্ছে। দলের সভানেত্রী শেখ হাসিনার আহ্বানের পর আওয়ামী লীগের কর্মীরা যথেষ্ট সংযত  আচরণ করে উপজেলা নির্বাচনের প্রচারে নেমেছে। তার পরও যদি কোথাও কোনো অনাকাঙ্ক্ষিত ঘটনা ঘটে, দল দায়ীদের বিরুদ্ধে ব্যবস্থা নেবে।